b'\n_START_ARTICLE_\nEka Beselia\n_START_PARAGRAPH_\nEka Beselia on Gruusia jurist ja poliitik._NEWLINE_Ta on advokaadina kaitsnud eksiili siirdunud endist kaitseministrit Irakli Okrua\xc5\xa1vilit ja spionaa\xc5\xbeis s\xc3\xbc\xc3\xbcdistatud fotograaf Giorgi Abdaladzet ning n\xc3\xb5ustanud poliitikasse tulla soovinud miljard\xc3\xa4ri Bidzina Ivani\xc5\xa1vilit._NEWLINE_Beselia oli Irakli Okrua\xc5\xa1vili opositsioonilise partei Liikumine \xc3\x9chtse Gruusia Eest peasekret\xc3\xa4r. 2008. aastal valiti ta Gruusia parlamenti, kuid ta loobus mandaadist protestiks v\xc3\xa4idetava valimistulemuste v\xc3\xb5ltsimise vastu. 2010. aastal lahkus ta parteist, p\xc3\xb5hjendades seda vaadete lahkuminekuga Okrua\xc5\xa1viliga poliitvangide kohtlemise ja \xc3\xb5iglase kohtupidamise k\xc3\xbcsimustes, teatades et tema arvates on inim\xc3\xb5iguste kaitsmine kujunenud poliitilises kliimas esmane prioriteet._NEWLINE_Beselia on \xc3\xbchenduse Solidaarsus Illegaalsete Vangidega (teistel andmetel Solidaarsus Poliitvangidega v\xc3\xb5i Solidaarsus Meelsusvangidega) juht ja tuntud vangide \xc3\xb5iguste eest v\xc3\xb5itleja._NEWLINE_2008. aastal anti Beselia 15-aastane poeg Rati Milorava kohtu alla s\xc3\xbc\xc3\xbcdistatuna poevalvuri solvamises ja grupiviisilises huligaansuses._NEWLINE_2009. aastal anti Beselia vend ja poeg kohtu alla s\xc3\xbc\xc3\xbcdistatuna isiku solvamises ja f\xc3\xbc\xc3\xbcsilises r\xc3\xbcndamises ning vastuhakkamises politseile. Beselia, kes kohtus oma poega kaitsjana esindas, avaldas arvamust, et s\xc3\xbc\xc3\xbcdistuste tegelikuks ajendiks oli tema poliitiline tegevus.'